Kinnitatud direkt. kk. 24. aprill 2017 nr 18 – 1.21/3 

Kodukord Õru lasteaias

Hea lapsevanem, lasteaed on lapsele kui teine kodu, mis saab tõeliselt turvaliseks ja heaks kasvamise, mängimise ja igakülgse arenemise keskkonnaks ainult läbi pideva meie ( lasteasutuse töötajad) ja  Teie (lapsevanemad) koostöö. 
Selleks, et koostöö sujuks, lepime kokku alljärgnevates põhimõtetes.

I Üldist
1.	Kodukord lähtub koolieelse lasteasutuse seadusest ja sellest tulenevatest õigusaktidest.
2.	Kodukord on avalikustatud lasteasutuse veebilehel (orukool.weebly.com)
 ning asub tutvumiseks paberkandjal ka lasteasutuses infotahvlil. 
3.	Lasteasutuse kodukorra koostavad lasteasutuse töötajad ühises meeskonnatöös, selle kooskõlastab hoolekogu ja kinnitab direktor.
4.	Kõik lasteaiaga seotud inimesed arvestavad õppe – ja kasvatusprotsessi soodustava õhkkonna turvalisuse ja töö sujumise tagamise huvides lasteaia kodukorra reeglitega.
5.	Kodukord on kohustuslik lastele, vanematele, eestkostjatele ja lasteasutuse töötajatele täitmiseks.
6.	Avalduste ja ettepanekutega saab kirjalikult pöörduda direktori või hoolekogu poole.

II Lasteaeda tulek ja minek, lapse puudumine
1.	Lasteaed on avatud 7.30 – 17.30. Lapsele on soovitav järele tulla hiljemalt 17.20, et jõuaksite lapse rahulikult riidesse panna.
2.	Lapse toob lasteaeda ja viib ära lapsevanem, erandjuhul õde, vend või kolmas isik, kes on määratud vanema kirjaliku avalduse alusel. Joobetunnustega isikule/lapsevanemale last üle ei anta, vaid pöördutakse valla sotsiaaltöötaja või konstaabli poole.
3.	Kui laps tuleb lasteaeda bussiga, peab eelnevalt olema esitatud vanema poolt direktorile kirjalik avaldus garanteerimaks lapse ohutu tuleku ja mineku.
4.	Soovitavalt tuua laps lasteaeda enne hommikusööki s.o kell 8.30. 
5.	Lapse puudumisel palume teatada kella 8.30-ks õpetajale või lasteaia lauatelefonil 7671153. Juhul kui lapsevanem pole õigeaegselt rühma töötajat teavitanud lapse puuduma jäämisest, arvestatakse lapse esimene puudutud päev toiduraha arvestusse.
6.	Tervitage koos lapsega kõiki kohalolijaid ja vastutulijaid, nii areneb lapse oskus olla sõbralik ja viisakas.
7.	Lasteaiapersonal vastutab lapse heaolu eest alates hetkest, mil lapsevanem on lapse õpetajale (või teda asendavale isikule ) isiklikult üle andnud. 
 
III Riietus

1.	Lapse riietamisel tuleb arvestada ilmastiku tingimusi. Õues püüame käia iga päev. Suveperioodil on õues käimiseks vajalik peakate, mis kaitseb last päikese eest.
2.	Lasteaias kanname vahetusjalatseid. Kaasas peaks olema pabertaskurätikud, kamm ja puhtad vahetusriided.
3.	Lapse riided peavad olema lapse jaoks turvalised,  riietel ei tohiks olla pikki nööre, salle jt. ohtlike detaile.
4.	Jalanõud peavad vastama ilmastiku tingimustele, sest see aitab tagada lapse rahulolu ja turvalisuse õues.

IV Mäng

1.	Lapsel võib olla lasteaias kaasas isiklik mänguasi, raamat, kaisuloom või nukk tingimusel, et laps on valmis seda jagama sõpradega ning lapsevanem mõistab ja ei pahanda selle katki- või kaotsimineku korral.
2.	Kodust kaasa võetud jalgrattad ja kelgud jäetakse õue välisukse kõrvale. Ratturil vajalik kiiver.
3.	Õues viibimise aeg on ette nähtud laste vabaks tegevuseks ja loovuse arendamiseks.
4.	Lasteaeda ei tooda kaasa lapsele ohtlikke ja vägivaldseid mänge õhutavaid mänguasju.

V Lapse tervis

1.	Haige lapse koht on kodus. Lasteaias käib ainult terve laps. Köhiv ja nohune laps nakatab teisi lapsi ja lasteaia töötajaid. Õpetajal on õigus mitte vastu võtta last, kellel on haiguse tunnused ( lööve, palavik, silmapõletik, äge nohu ja köha ). 
2.	Õpetaja jälgib laste terviseseisundit lasteasutusse vastuvõtul ja seal viibimise ajal, teavitab lapse tervise- või käitumishäiretest ning kehalise koormuse taluvusest lapse vanemat. Lapse haigestumisel lasteaias viibimise ajal võtab õpetaja lapsevanemaga koheselt ühendust.
3.	Õpetaja ja õpetaja abi ei anna lapsele lasteaias vanema poolt kaasa antud rohtusid ega luba lapsel neid ka ise võtta.
4.	Lapse haigestumisel või puudumisel teavitab lapsevanem lasteaeda esimesel võimalusel. Lapse puudumajäämisel võetakse laps söögipäevade arvestusest maha alates 1.päevast. Kui lapsevanem teavitab lasteaeda lapse puudumisest enne kella 8:30, siis võetakse laps söögipäevade arvestusest maha samal päeval. Puudumisest mitteteavitamisel last söögipäevade arvestusest maha ei võeta. Peale puudumist lasteaeda tulemisest palume teavitada lasteaeda eelmisel päeval.
5.	Vanem informeerib lasteasutuse direktorit kirjalikult lapse terviseseisundist tulenevatest eritingimustest, mille alusel personal kohandab võimaluse korral päevakava, kasvukeskkonda ning õppe- ja kasvatustegevuse korraldust.

6.	Lapse nakkushaigusesse haigestumisest on vajalik teavitada lasteasutust esimesel võimalusel.
7.	Nakkushaiguste esinemise perioodil rakendatakse lasteaias eri puhastuskord ja kätepesemise nõudeid.

VI Koostöö lapsevanematega

1.	Lasteaias toimuvast teavitame lapsevanemaid infostendide ja lapse kappi pandavate teadete kaudu.
2.	Lapsevanemad on oodatud laste tegevusi vaatama, osalema ühisüritustel ja koosolekutel,
3.	 andma oma ideid ja tegema ettepanekuid.
4.	Lapsevanem teatab õpetajale oma kontaktandmed ( telefon ) ja informeerib õpetajat nende muutumisel.
5.	Lasteaiamaksu arve saadetakse Õru valla raamatupidamise poolt lapsevanema e-mailile või pannakse paberkandjal lapse kappi.

VII Turvalisus lasteaias

 1.	Laste turvalisuse tagamiseks luuakse koos lastega rühmareeglid.
 2.	Kui laste õuesoleku ajal on ühel rühmatöötajal põhjendatud vajadus minna osade lastega tuppa, peab teine rühmatöötaja tagama ülejäänud rühma turvalisuse õuealal.
 3.	Õppekäigu ajal tänaval liigeldes on lapsed ja rühma töötajad helkurvestides.

VIII Maksmine

 1.	Lapsevanem tasub iga kuu lapse lasteaias viibitud päevade eest toiduraha 1.20 eurot päeva eest ja 4 eurot õppevahendite eest ühes kalendrikuus. ( Õru Vallavolikogu määrus 15.august 2016 )

IX Info

 1.	Lasteaed jagab infot järgmisel kujul:
 ➢	teadetetahvel koridoris, riietusruumis
 ➢	kirjalik individuaalne teavitamine (e-mail, paberkandja)
2.	Lapsevanemad jälgivad infot. Küsimuste tekkimisel koheselt pöörduda lisainfo saamiseks õpetaja või direktori poole.
3.	Lapsevanemad tunnevad huvi oma lapse käekäigu vastu lasteaias.
4.	Lasteaiast kooli minekul saab laps koolivalmiduskaardi.

Käesolev kord reguleerib Õru Lasteaias laste, vanemate ja lasteasutuse töötajate omavahelise suhtlemise, käitumise ja ühistegevuse toimimisviise ja põhimõtteid.
Kodukorraga sätestatud kokkulepete täitmine on lastele, vanematele ja lasteasutuse töötajatele kohustuslik töörahu ja koostöö tagamiseks.